Fietsryer deur bus doodgeryArgieffoto Foto: ER24 ŉ Fietsryer is Woensdag in Pretoria dood nadat hy glo deur ŉ bus getref is. Santi Steinmann, woordvoerder van Netcare 911, het gesê die ongeluk het omstreeks 07:30 in Kameeldrift, noordoos van die stad, plaasgevind. “Die man was reeds dood toe paramedici by die toneel opgedaag het. Sy liggaam het aan die kant van die pad gelê, met sy fiets langs hom,” het Steinmann gesê. Sy het aan Maroela Media gesê die man was vermoedelik op pad werk toe, aangesien hy nie fietsryklere aangehad het nie. “Daar word vermoed dat ŉ verbygaande bus hom in die pad getref het. Die polisie stel ondersoek in,” het sy gesê. Die bus het sowat ‘n meter van die man se liggaam tot stilstand gekom.